Gandia acull aquest dissabte el Campionat Autonòmic de gimnàstica rítmica per equips
23 maig 2024

## Gandia acull aquest dissabte el Campionat Autonòmic de gimnàstica rítmica per equips23 maig 2024Última actualització: 23 maig 2024

![](../gestion/img/2064b27b01f1818b2f50646e891c87ad0f932b869793dd3f1ddb43db53bf0cae.JPG)  
  

El **pavelló municipal del poliesportiu de Gandia** acollirà **aquest dissabte, 25 de maig, el Campionat Autonòmic de gimnàstica rítmica per equips**. Una prova classificatòria per al Campionat Nacional que es disputarà des de la categoria benjamí fins a la sènior.

El **regidor delegat d'Esports, Jesús Naveiro**, acompanyat per **Alícia Salcedo, presidenta del Club Gimnàstica Rítmica Vida Gandia**, han comparegut en roda de premsa per a explicar els detalls d'aquest esdeveniment que convertirà a Gandia en el centre de la gimnàstica rítmica de la Comunitat Valenciana durant la jornada del dissabte.

El regidor ha informat que prop de 150 gimnastes competiran a partir de les nou del matí i fins a les tres de la vesprada i que el club gandià competirà amb dos equips compostos per tres gimnastes cadascun, el primer en categoria infantil i el segon en sènior. _"Esperem que les gimnastes del club puguen aconseguir un bon resultat. Sabem que hi ha molt de talent i molta faena que pot donar un excel·lent resultat"_.

Naveiro ha convidat a la ciutadania en general a gaudir de l'esdeveniment. _"És una oportunitat per a veure a les millors gimnastes de la Comunitat Valenciana i a les quals representaran la nostra comunitat autònoma en el pròxim campionat d'Espanya"_ i ha finalitzat la seua intervenció agraint al Club i a la Federació de Gimnàstica de la Comunitat Valenciana per haver tornat a comptar amb Gandia com a seu d'un esdeveniment d'aquesta magnitud.

Per part seua, Salcedo ha incidit en el fet que aquesta prova suposa _"el nivell més alt de la rítmica. Tindrem grans clubs i grans gimnastes pel que serà molt complicat poder classificar-se. Encara així arriscarem i esperarem una recompensa. Lluitarem per estar entre les quatre primeres posicions"_.